হযরত ইবরাহিম (আ.) মক্কা আবাদ করেন, খানাই-কাবা পুনর্নির্মাণ করেন, প্রতীকী এবাদত হজ ও মানাফেকে হজ কোরবানি ইত্যাদি এমন সব কীর্তি-সভ্যতা যার তুলনা বিরল এবং যার ফলে মক্কানগরী পরিণত হয়েছে মুসলিম ঐতিহ্য, ঐক্য ও মুসলিম তাহজীব-তমদ্দুন তথা সভ্যতার প্রাণকেন্দ্র রূপে। কাবা নির্মাণের সাথে এবং মক্কা আবাদ করার সাথে মহান পিতার সঙ্গে জড়িত রয়েছেন হজরত ইসমাঈল (আ.) এবং তার অধস্তন পুরুষ সর্বশেষ মানব ও সর্বশ্রেষ্ঠ নবী রাসূল হযরত মোহাম্মদ (সা.)। তিনি জন্মগ্রহণ করেন সেই ঐতিহ্য-ঐতিহাসিক মক্কা নগরীতে এবং আরবের সেরা বংশ কোরে এবং যিনি পূর্ণতা দান করেন আল্লাহর মনোনীত পছন্দনীয় মিল্লাতে ইবরাহিমী-ইসলামকে। হযরত ইবরাহীম (আ.)-এর আরো একটি মানব সভ্যতার কীর্তি বায়তুল মোকাদ্দাস (ফিলিস্তিনে) মুসলমানদের কেবলা স্থাপন। হযরত জিবরাইল (আ.) আল্লাহর নির্দেশে একখানা পাথর এনে সেখানে স্থাপন করেন, যা ‘ছাখরাতুল্লাহ’ আল্লাহর পাথর নামে খ্যাত। তিনি হজরত হাজেরা (আ.)-এর কান ছেদন করেন এবং মুসলমান শিশুদের ‘খতনা’ প্রবর্তন করেন, যা সুন্নতে ইবরাহিমী নামে কেয়ামততক চালু থাকবে। তিনি মানুষকে কাবায় গিয়ে হজ করার আহ্বান জানান। কথিত আছে যে, লবণের ব্যবহার তিনিই চালু করেন, যার সম্পর্কে বলা হয়ে থাকে যে, মানুষের নিত্যপ্রয়োজনীয় দ্রব্যাদির মধ্যে অন্যতম লবণ বেহেশতের প্রতীকী কাফুরÑ ‘কাফুরুনমিন কাওয়াফিরিল জান্নাতি’। তিনি ১৭৫ বছর বয়সে ইন্তেকাল করেন। বর্ণিত বিবরণ হতে প্রতীয়মান হয় যে, মানব সভ্যতার অগ্রগতিতে হযরত ইদ্রিস (আ.)-এর অবদানের চেয়ে আদর্শ-ঐতিহ্যের দিক থেকে নবী-রাসূলগণের মধ্যে হযরত ইবরাহিম (আ.)-এর অবদান শ্রেষ্ঠতম। তিনি একটি স্বতন্ত্র মিল্লাতের প্রতিষ্ঠা, যার সর্বোত্তম ও সর্বশ্রেষ্ঠ পূর্ণাঙ্গ সর্বশেষ এবং সর্বোন্নত সংস্করণ মুসলমানদের দ্বীন ইসলাম। আর ইসলামী সভ্যতাই হচ্ছে বিশ্বের বুকে সর্বোত্তম সেরা সভ্যতা। আরো তিনজন নবী ছিলেন রাষ্ট্রীয় ক্ষমতারও অধিকারী। তারা হচ্ছেন হজরত ইউসুফ (আ.), দাউদ (আ.) এবং সুলমান (আ.)। কোরআনে সূরা ইউসুফ নামে একটি স্বতন্ত্র সূরা রয়েছে। তার কাহিনীকে আল্লাহ তালা আহসানুল কাসাস বা সর্বোত্তম কাহিনী নামে অভিহিত করেছেন। বাদশাহ আজিজ মিসরের সরকারের সর্বোচ্চ পদের অধিকারী হয়ে হজরত ইউসূফ (আ.) মহাদুর্ভিক্ষের যে প্রজ্ঞা, দক্ষতা ও দূরদর্শিতার সাথে সফল মোকাবিলা করেছেন তা ইতিহাসের এক বিরল ঘটনা এবং মানুষকে দুর্ভিক্ষের কবল হতে মুক্ত রাখার আদর্শিক দৃষ্টান্ত। বাদশাহ এর উপদেশষ্টা হিসেবে তিনি রাষ্ট্রের অর্থ বিভাগকে এমন নিপুণতার সাথে পরিচালনা করেন যে, জাতি দুর্ভিক্ষের ভয়াবহতা হতে রক্ষা পায়। এ মহাসংকট ও বিপর্যয়ের সময়ে মানবতার সেবায় তিনি যে ভূমিকা পালন করেন খোদ কোরআনেই তার বিবরণ রয়েছে, এটি মানব সভ্যতার আরেকটি উজ্জ্বল স্মরণীয় দিক।